Oficiālais Vēstnesis L 168 , 02/07/1994 Lpp. 0031 - 0033

Speciālizdevums somu valodā: Nodaļa 3 Sējums 58 Lpp. 0223

Speciālizdevums zviedru valodā: Nodaļa 3 Sējums 58 Lpp. 0223



Padomes Lēmums (1994. gada 21. jūnijs), ar ko groza Lēmumu 90/424/EEK par izdevumiem veterinārijas jomā (94/370/EK) EIROPAS SAVIENĪBAS PADOME, ņemot vērā Eiropas Kopienas dibināšanas līgumu, un jo īpaši tā 43. pantu, ņemot vērā Komisijas priekšlikumu [1], ņemot vērā Eiropas Parlamenta atzinumu [2], ņemot vērā Ekonomikas un sociālo lietu komitejas atzinumu [3], tā kā, ņemot vērā gūto pieredzi, ir jāuzlabo daži Padomes 1990. gada 26. jūnija Lēmumā 90/424/EEK par izdevumiem veterinārijas jomā [4] noteikti mehānismi; tā kā jo īpaši attiecībā uz dzīvnieku slimību novēršanas un apsekošanas programmām, atsevišķu zoonožu kontroles programmām un veterināro struktūru uzlabošanas programmām saistībā ar iekšējo tirgu ir jānosaka grafiks dažādām darbībām, dalībvalstīm gadā pirms to īstenošanas ir jāiesniedz programmas, jāsastāda nākamajā gadā izvēlēto programmu grafiks, jāapstiprina atsevišķas programmas, jānosaka Kopienas iemaksas likme un šīs iemaksas maksimālā summa, jānosaka pakāpeniska atlīdzību samazināšana, ja nav ievēroti termiņi, un jāprecizē minimālais atlīdzības līmenis saistībā ar ārkārtas pasākumiem; tā kā turklāt pielikuma 1. grupā izklāstītais slimību saraksts ir jāpapildina, pievienojot klasisko cūku mēri un cūku vezikulāro slimību, IR PIEŅĒMUSI ŠO LĒMUMU. 1. pants Lēmumu 90/424/EEK groza šādi.: 1. Lēmuma 3. panta 1. punkts jāpapildina ar šādiem diviem ievilkumiem: "— Āfrikas cūku mēris, — govju infekciozā pleiropneimonija." 2. Lēmuma 4. panta 1. punkts ir jāaizstāj ar šādu punktu: "1. Lēmuma 3. panta noteikumi ir piemērojami gadījumos, kas saistīti ar 3. panta 1. punktā minēto slimību izraisītu nopietnu veselības apdraudējumu kontroli Savienībā, pat tad, ja teritorija, kur slimība uzliesmo, ir pakļauta izskaušanas programmai saskaņā ar 24. pantu." 3. Lēmumam pievieno šādu pantu: "10.a pants Kopienas finansiālo ieguldījumu nepiešķir, ja pasākuma kopējā summa ir mazāka nekā 10000 ECU." 4. Lēmuma 11. panta 6. punktā vārdus "1995. gada 1. janvārim" aizstāj ar "1998. gada 1. janvārim". 5. Lēmuma 16. pantu papildina ar šādu daļu: "Šis ieguldījums neattiecas uz informāciju, ko izplata starptautiskas organizācijas, kā arī neatkārto šādu informāciju." 6. Lēmuma 19. panta beigās pievieno šādu frāzi: "un veterinārās izglītības vai mācību attīstībai." 7. Ar šādu tekstu aizstāj 24. panta 3. līdz 9. punktu: "3. Katru gadu līdz 1. jūnijam un pirmajā reizē līdz 1994. gada 1. augustam dalībvalstis iesniedz Komisijai programmas, par kurām tās vēlas saņemt finansiālo ieguldījumu no Kopienas. Šādā gadījumā dalībvalstis: i) sniedz visu attiecīgo finanšu informāciju; ii) norāda katras iesniegtās programmas paredzētās izmaksas; iii) daudzgadu programmas gadījumā norāda programmas ilgumu un gada tāmes. Programmas, kas iesniegtas pēc 1994. gada 1. jūnija vai pēc 1. augusta pirmajā reizē, nevar izskatīt finansēšanai nākamajā gadā. Ja dalībvalsts iesniedz programmu, ko paredzēts īstenot vairākus gadus (daudzgadu programmu), tā sniedz iepriekšminēto informāciju par pirmo gadu un par katru nākamo gadu. 4. Komisija izskata iesniegtās programmas gan no veterinārā, gan finansiālā viedokļa. Dalībvalstis Komisijai dara zināmu jebkādu papildu informāciju, ko tā prasa programmas novērtējumam. Programmu izskatīšanas laiks beidzas katra gada 1. septembrī. Komisija pieprasa papildu informāciju līdz katra gada 15. jūlijam. 5. Katru gadu līdz 15. oktobrim saskaņā ar 42. pantā noteikto procedūru sastāda to programmu sarakstu, kas atbilst Kopienas finansiālo ieguldījumu saņemšanai nākamajā gadā, un nosaka paredzēto iemaksas likmi un summu katrai programmai. Šajā lēmumā arī ņem vērā iespējas finansēt pašreizējās programmas, kuras paredzēts finansēt kā daudzgadu programmas. 6. Katru programmu, kas iekļauta 5. punktā iekļautajā sarakstā, kuru vajadzības gadījumā groza, ņemot vērā 4. un 5. punktā minēto pārbaudi, līdz 1. decembrim apstiprina atsevišķi saskaņā ar 42. pantā noteikto procedūru. Katrai programmai saskaņā ar to pašu procedūru nosaka Kopienas finansiālo ieguldījumu līmeni, jebkādus nosacījumus, kas šai iemaksai varētu būt piemērojami, un iemaksu galīgo ierobežojumu. 7. Visas programmas apstiprina uz vienu gadu un īsteno katru gadu no 1. janvāra līdz 31. decembrim. Par katru uzsākto programmu dalībvalstis Komisijai līdz 1. jūnijam iesniedz iepriekšēju tehnisku un finansiālu novērtējumu. Šim novērtējumam var pievienot lūgumu turpināt pasākumu saskaņā ar 3. punktu. Komisija informē dalībvalstis par stāvokli attiecībā uz 5. punktā noteiktā lēmuma pieņemšanu. 8. Maksājumu pieteikumus saistībā ar dalībvalsts izdevumiem par konkrēto programmu Komisijai iesniedz līdz tā gada 1. jūnijam, kas seko gadam, kad programma beidzas. Ja nav ievērots precizētais termiņš, Kopienas finansiālo ieguldījumu tajā gadā samazina par 25 % 1. jūlijā, par 50 % 1. septembrī, par 75 % 1. oktobrī un par 100 % 1. novembrī. 9. Komisija par atbalstu lemj līdz 15. oktobrim. Līdz 1. novembrim tā informē dalībvalstis, kuras tiekas Pastāvīgajā veterinārijas komitejā, par lēmumu, lai tās varētu dot savu vērtējumu. 10. Komisija var veikt pārbaudes uz vietas, sadarbojoties ar valstu kompetentajām iestādēm, kā tiek piemērotas programmas, kas saņem finansiālo ieguldījumu no Kopienas. Lai to izdarītu, Komisijas dienesti var pārbaudīt, vai kompetentās iestādes apseko programmu piemērošanas atbilstību, pārbaudot reprezentatīvu skaitu saimniecību. Minētās pārbaudes var veikt vienlaicīgi ar citām pārbaudēm, kas jāveic Komisijas ekspertiem saskaņā ar veterinārijas tiesību aktiem. Komisija informē dalībvalstis par veikto pārbaužu rezultātiem. 11. Sīki izstrādātu noteikumu šā panta, un jo īpaši tā 8. punkta, piemērošanai pieņem saskaņā ar 41. pantā noteikto procedūru. 12. Uz Komisijas jau apstiprinātām programmām vai programmām, kuras apstiprina uz laiku no 1994. gada 1. jūlija līdz 1994. gada 31. decembrim, turpina attiekties 24. panta noteikumi, kas jāpiemēro līdz grozījumiem, kuri noteikti Padomes 1994. gada 21. jūnija Lēmumā 94/370/EK, kas groza Lēmumu 90/424/EEK par izdevumiem veterinārijas jomā [5] Tomēr minētās programmas beidzas ne vēlāk kā1994. gada 31. decembrī." 8. Lēmuma 25. pantu papildina ar šādām daļām: "3. Tomēr attiecībā uz finansējamām programmām, ko apstiprinās 1994. gadā, finansiālais ieguldījums no Kopienas var būt mazāks nekā 50 %. 4. Padome ar kvalificētu balsu vairākumu pēc Komisijas priekšlikuma pārskata šo pantu vēlākais līdz 1995. gada 31. decembrim, ņemot vērā gūto pieredzi un mērķi pabeigt iekšējā tirgus izveidi." 9. Lēmuma 26. pantu aizstāj ar šādu pantu: "26. pants Šajā sadaļā noteiktajiem pasākumiem nepieciešamo apropriāciju summu nosaka katru gadu saskaņā ar budžeta procedūru." 10. Svītro 30. un 31. pantu. 11. Lēmuma 32. pantu aizstāj ar šādu pantu: "32. pants Šīs nodaļas vajadzībām piemēro 24. panta 3. līdz 11. punktu." 12. Lēmuma 36. panta 1. punktu papildina ar šādu daļu: "Pēc kompetentu iestāžu lūguma un pēc Komisijas izteiktās piekrišanas šāda kvalifikācijas celšana vai sanāksmes atbilstoši sasniedzamībai var būt pieejamas personālam no tām trešām valstīm, kas ir noslēgušas sadarbības nolīgumus ar Savienību veterināro pārbaužu jomā, un personām ar zinātnisko grādu veterinārijā, lai paplašinātu viņu mācības Kopienas noteikumu jomā." 13. Lēmuma 38. panta 3. punktu aizstāj ar šādu tekstu: "3. Šā panta vajadzībām piemēro 24. panta 3. līdz 11. punktu." 14. Lēmuma 40. pantu aizstāj ar šādu pantu: "40. pants Maksājumus veic Eiropas valūtas vienībās pēc Eiropas Kopienu Oficiālajā Vēstnesī publicētām likmēm mēneša pirmajā darba dienā, kurā ticis saņemts maksājuma pieteikums." 15. Lēmumā iekļauj šādu pantu: "43.a pants Komisija reizi trijos gados iesniedz Padomei un Eiropas Parlamentam ziņojumu par šā lēmuma piemērošanas nosacījumiem." 16. Pielikumā zem virsraksta "1. grupa" iekļauj šādus ievilkumus: "— cūku vezikulārā slimība, — klasiskais cūku mēris, — infekciozā hematopoētiskā nekroze." 2. pants Šis lēmums ir adresēts dalībvalstīm. Luksemburgā, 1994. gada 21. jūnijā Padomes vārdā — priekšsēdētājs G. Moraitis [1] OV C 4, 6.1.1994., 1. lpp. [2] OV C 91, 28.3.1994. [3] OV C 148, 30.5.1994., 23. lpp. [4] OV L 224, 18.8.1990., 19. lpp. Lēmumā jaunākie grozījumi izdarīti ar Lēmumu 94/77/EK (OV L 36, 8.2.1994., 15. lpp.). [5] OV L 168, 2.7.1994., 31. lpp.. --------------------------------------------------